擣砧詞
作者：龔宗元
朝代：宋

paragraphs: 星河耿耿寒煙浮，白龍銜月臨霜樓。
誰家砧弄細腰杵，一聲擣破江城秋。
雙桐老翠墮金井，高低冷逐西風緊。
靜如秋籟暗穿雲，天半驚鴻斷斜影。
哀音散落愁人耳，何處離情先喚起。
長信宮中葉滿階，洞庭湖上波平水。
萬里征夫眠未成，摇風擣月何丁丁。
楚關秦嶺有歸客，一枕夜長無限情。